Psalam (Šarić) 41.
Upravitelju pjevačkoga zbora; psalam Davidov.

1Blagoslovljen je onaj, koji se zauzima za slaboga; njega izbavlja Gospod u dan zao! 

2Gospod ga čuva, ostavlja ga na životu: sretnim će se slaviti u zemlji; ti ga ne predaješ požudi neprijatelja njegovih. 

3Na bolesničkoj postelji krijepi ga Gospod; svu postelju njegovu mijenjaš mu, kad je bolestan. 

4Ja se molim: Gospode, budi mi milostiv, ozdravi me, jer sagriješih tebi! 

5Neprijatelji moji žele mi zlo: "Kad će umrijeti, ime njegovo iščeznuti?" 

6Dođe li tko, da me posjeti, onda govori lažno; drži u srcu zlobu zatvorenu; ali jedva izađe van, govori loše. 

7Svi mrzitelji moji šapću među se proti meni; oni sebi naslikaju, koje me zlo pogađa: 

8"Strašno se zlo srušilo na njega." "Kako on leži, ne ustaje više." 

9Pa i prijatelj moj, u koga sam se uzdao, koji je jeo kruh moj, podiže na me petu. 

10 Ali ti, Gospode, budi mi milostiv i podigni me, da im vratim! 

11 Po tom poznajem, da si mi naklonjen, kad neprijatelj moj ne klikće nada mnom. 

12 A za mene, ti me držiš zdrava, da ti služim uvijek. 

13 Neka je blagoslovljen Gospod, Bog Izraelov, odvijeka dovijeka! Amen! Amen! 

Psalmi (Šarić)